### 6.      Ændring af indsamlingsordning for dagrenovation hos private virksomheder

**Åbent**

Sagsnr.: 326-2016-3217        J.nr.: 07.17.02           Dokumentnr.:
326-2016-16251

**Sagstype**

Beslutning

**Resume og sagens baggrund**

Kalundborg Kommune tilbyder i dag, at virksomheder i
kommunen kan tilmelde sig en ordning, der omfatter indsamling af dagrenovation
i fraktionerne bioaffald og restaffald. Fra den 1. januar 2016 må kommunen ikke
længere tilbyde private virksomheder indsamling af bioaffald fra deres
dagrenovation. Derfor skal der tages beslutning, om hvorvidt kommunen fortsat
skal tilbyde private virksomheder indsamling af restaffald fra dagrenovation.

**Indstillinger**

Chefen for Vej, Ejendom og affald indstiller,

· at kommunen fortsat tilbyder private virksomheder, at de kan
tilmelde sig kommunes indsamlingsordning for dagrenovation for så vidt angår
indsamling af restaffald.

**Behandling**

Teknik- og Miljøudvalget.

**Sagsfremstilling**

Efter affaldsbekendtgørelsen må kommunerne fra den 1. januar
2016 ikke længere tilbyde indsamling af organisk affald (bioaffald) fra private
virksomheder. Dette er blandt andet bekræftet i et brev fra Energistyrelsen den
11. december 2015 sendt ud til de kommuner, der indsamler bioaffald fra
dagrenovation.

Private virksomheder skal i stedet for at benytte sig af den
kommunale ordning indgå aftaler med en privat aktør om indsamling af deres
bioaffald.

Baggrunden for beslutningen er, at bioaffald (organisk
affald) anses for at være genanvendeligt affald sidestillet med eksempelvis
pap- og papiraffald. Indsamling af genanvendeligt erhvervsaffald er
liberaliseret i 2010 og må ikke indgå i en kommunal ordning.

Kommunerne må fortsat indsamle bioaffald fra egne kommunalt
ejede virksomheder og institutioner. Kommunerne kan fortsat kræve, at
dagrenovation deles i flere fraktioner.

I Kalundborg Kommune er der i 2008 truffet politisk
beslutning om, at al dagrenovation skal sorteres i restaffald og bioaffald,
både hos husholdninger, institutioner og virksomheder.

Husholdninger og kommunalt ejede virksomheder og
institutioner skal være tilmeldt kommunens ordning for indsamling af
dagrenovation, mens det for private virksomheder er et tilbud, at de kan
tilmelde sig kommunes ordning.

Ved udgangen af 2015 var der cirka 330 adresser til virksomheder
tilmeldt Kalundborg Kommunes indsamlingsordning for dagrenovation. Enkelte af
de cirka 330 virksomheder er kommunale virksomheder.

Det skal på baggrund af affaldsbekendtgørelsen besluttes, i
hvilket omfang kommunen fremadrettet skal tilbyde virksomheder, at de vil kunne
benytte kommunens indsamlingsordning for dagrenovation.

Administrationen kan pege på følgende to scenarier:

1. At private
virksomheder i kommunen ikke længere tilbydes en indsamlingsordning for
dagrenovation.

2. At private
virksomheder i kommunen fortsat tilbydes en ordning, hvor der kun indsamles
restaffald.

Virksomhederne skal fortsat sortere dagrenovation i
bioaffald og restaffald.

Konsekvenser for kommunens administration ved de to
muligheder:

1. Når ingen
private virksomheder er tilmeldt den kommunale indsamlingsordning for dagrenovation,
vil administrationsomkostningerne være en anelse mindre end hidtidigt. En
relativt lille ændring i omkostningerne skal ses i lyset af, at der har været
cirka 300 tilmeldte virksomheder mod cirka 30.000 hustande inklusiv sommerhuse.

Der vil ikke være nogen mærkbar ændring i
forhold til tilsyn med virksomhederne. Kommunens tilsynsforpligtelse er
stikprøvevis i forhold til, om virksomhederne sorterer i rest- og bioaffald
samt bortskaffer det retmæssigt.

2. Der vil være
nogenlunde samme administrationsomkostninger som hidtil i forhold til antal
tilmeldte virksomheder til "ny indsamlingsordning for restaffald".

Der er risiko for, at virksomheder ikke
udsorterer bioaffald fra dagrenovationen, når kun restaffald hentes af
kommunen. Det vil betyde øget tilsyn med de virksomheder, der er tilmeldt
kommunens "indsamlingsordning for restaffald fra erhverv" i forhold
til, om de udsorterer bioaffald og er tilmeldt en privat aktør for indsamling
af bioaffald.

Det vurderes, at mange virksomheder vil vælge
at indgå aftale med en privat aktør om indsamling af både bioaffald og
restaffald for blandt andet at undgå to forskellige afhentninger af
dagrenovation. Derfor ventes et fald i tilmeldingerne til kommunens tilbud.

Administrationen anbefaler, at der ud fra en servicemæssig
betragtning fastholdes et tilbud til de private virksomheder om, at de vil
kunne tilmelde sig kommunens indsamlingsordning for dagrenovation for så vidt
angår restaffaldet.

[adresse] regulativ for erhvervsaffald skal
konsekvensrettes som følge af affaldsbekendtgørelsens bestemmelser og på
baggrund af Teknik- og Miljøudvalgets beslutning i nærværende sag.
Regulativændringen vil blive fremlagt til endelig godkendelse i Kommunalbestyrelsen.

Ordlyd af bestemmelserne i bekendtgørelsen om affald
(nr.1309 af 18/12/2012):

*§ 41. Kommunalbestyrelsen kan indtil den 1. januar 2016
tilbyde virksomheder i kommunen, at de omfattes af en ordning for organisk
affald fra deres dagrenovationslignende affald.*

*Stk. 2. Stk. 1 finder kun anvendelse, hvor
kommunalbestyrelsen i sit regulativ for husholdningsaffald har fastsat
bestemmelser om, at organisk affald skal udsorteres fra dagrenovation, og har
etableret en selvstændig ordning for dette affald*.

**Økonomiske konsekvenser**

Der er ingen økonomiske konsekvenser for kommunen, da
gebyrer for affaldsordninger er et hvile i sig selv princip. Affaldsgebyrerne
for 2017 skal tilrettes efter kommunalbestyrelsens beslutning.